CELEX: 32021D0839
Language: bg
Date: 2021-05-20 00:00:00
Title: Решение (ЕС) 2021/839 на Съвета от 20 май 2021 година относно позицията, която трябва да се заеме от името на Европейския съюз в рамките на Регионалния управителен комитет на Транспортната общност по отношение на определени административни въпроси и въпроси, свързани с персонала на Транспортната общност

26.5.2021   
               
               
                  BG
               
               
                  Официален вестник на Европейския съюз
               
               
                  L 185/27
               
            
         РЕШЕНИЕ (ЕС) 2021/839 НА СЪВЕТА
         от 20 май 2021 година
         относно позицията, която трябва да се заеме от името на Европейския съюз в рамките на Регионалния управителен комитет на Транспортната общност по отношение на определени административни въпроси и въпроси, свързани с персонала на Транспортната общност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 91 и член 100, параграф 2 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Договорът за създаване на Транспортната общност (ДТО) беше одобрен от името на Съюза на 4 март 2019 г. с Решение (ЕС) 2019/392 на Съвета (1) и влезе в сила на 1 май 2019 г.
                  
               
                     (2)
                  
                  
                     Регионалният управителен комитет беше създаден с ДТО, за да администрира и осигурява правилното му прилагане. Съгласно ДТО Регионалният управителен комитет трябва да приеме правила за условията на работа на персонала на постоянния секретариат на Транспортната общност и решение за определяне на процедурата за изпълнение на бюджета.
                  
               
                     (3)
                  
                  
                     Регионалният управителен комитет трябва скоро да приеме решения относно възстановяването на разходите, направени от лица извън постоянния секретариат на Транспортната общност, които са поканени да участват в заседания на Транспортната общност, относно възстановяването на разходите на персонала на постоянния секретариат на Транспортната общност за пътуване и преместване при встъпване в длъжност и при прекратяване на трудовото правоотношение и относно вноската на Транспортната общност за здравно осигуряване, осигуряване за безработица, пенсионно осигуряване и осигуряване за инвалидност на персонала на постоянния секретариат на Транспортната общност.
                  
               
                     (4)
                  
                  
                     Целесъобразно е да бъде определена позицията, която трябва да се заеме от името на Съюза в рамките на Регионалния управителен комитет, тъй като посочените решения са необходими за правилното функциониране на постоянния секретариат на Транспортната общност и ще бъдат обвързващи за Съюза,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Позицията, която трябва да се заеме от името на Европейския съюз в рамките на Регионалния управителен комитет, създаден с Договора за създаване на Транспортната общност, по отношение на правилата за уреждане на посочените по-долу въпроси, се основава на съответните проекти на решения на Регионалния управителен комитет (2):
               
                           а)
                        
                        
                           възстановяването на разходите, направени от лица извън постоянния секретариат на Транспортната общност, които са поканени да участват в заседания на Транспортната общност;
                        
                     
                           б)
                        
                        
                           възстановяването на разходите на персонала на постоянния секретариат на Транспортната общност за пътуване и преместване при встъпване в длъжност и при прекратяване на трудовото правоотношение; и
                        
                     
                           в)
                        
                        
                           вноската на Транспортната общност за здравно осигуряване, осигуряване за безработица, пенсионно осигуряване и осигуряване за инвалидност на персонала на постоянния секретариат на Транспортната общност.
                        
                     
            
               2.   Представителите на Съюза в Регионалния управителен комитет могат да договарят незначителни промени в проектите на решенията, посочени в параграф 1 без допълнително решение на Съвета.
            
         
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 20 май 2021 година.
            
               
                  За Съвета
               
               
                  Председател
               
               A. SANTOS SILVA
            
         
         
            (1)  Решение (ЕС) 2019/392 на Съвета от 4 март 2019 г. за сключване, от името на Европейския съюз, на Договора за създаване на Транспортната общност (ОВ L 71, 13.3.2019 г., стр. 1).
         
            (2)  Вж. документ ST 8040/21 на http://register.consilium.europa.eu.